b'\n_START_ARTICLE_\nNarym\n_START_PARAGRAPH_\nNarym (ven. \xd0\x9d\xd0\xb0\xd1\x80\xd1\x8b\xd0\xbc) on kyl\xc3\xa4, maalaiskunta ja entinen kaupunki Tomskin alueen Parabelin piiriss\xc3\xa4 Ven\xc3\xa4j\xc3\xa4ll\xc3\xa4. Se sijaitsee Obin varrella l\xc3\xa4hell\xc3\xa4 Ketjoen suuta 25 kilometri\xc3\xa4 Parabelista pohjoiseen. Kyl\xc3\xa4ss\xc3\xa4 on 1\xc2\xa0000 ja koko kunnassa 2\xc2\xa0300 asukasta._NEWLINE_Vuonna 1596 ven\xc3\xa4l\xc3\xa4iset rakensivat selkuppien asuinseudulle Narymin linnakkeen. Vuonna 1601 perustettiin Narymin kaupunki ja sit\xc3\xa4 ymp\xc3\xa4r\xc3\xb6inyt kihlakunta. Nykyiselle paikalle kaupunki siirrettiin vuonna 1629. Vuonna 1782 Narymista tuli Tobolskin l\xc3\xa4\xc3\xa4niin kuuluneen piirikunnan keskus. Vuonna 1822 kaupunki menetti hallinnolliset teht\xc3\xa4v\xc3\xa4ns\xc3\xa4 ja vuonna 1925 se alennettiin kyl\xc3\xa4ksi. Nyky\xc3\xa4\xc3\xa4n Narymin kuntaan kuuluvat my\xc3\xb6s Alatejevon ja Lugovskojen kyl\xc3\xa4t sek\xc3\xa4 \xc5\xa0palozavodin ja Talinovkan taajamat._NEWLINE_Historiansa aikana paikkakunta on toiminut mm. dekabristien, puolalaisten kapinallisten, narodnikkien, Ven\xc3\xa4j\xc3\xa4n vallankumouksellisten ja Stalinin ajan vainojen uhrien karkoituspaikkana. Kuuluisia karkoitettuja ovat Valerian Kuiby\xc5\xa1ev, Aleksei Rykov, Josif Stalin ja Jakov Sverdlov. Paikkakunnalla on syntynyt ven\xc3\xa4l\xc3\xa4inen kirjailija Vadim Ko\xc5\xbeevnikov._NEWLINE_Vuonna 1948 Narymiin avattiin Stalin-museo, joka vuonna 1960 muutettiin karkoitettujen bol\xc5\xa1evikkien ja vuonna 1991 poliittisten karkoitusten museoksi. Sen yhteydess\xc3\xa4 toimii my\xc3\xb6s selkuppien, hantien ja evenkien perinteist\xc3\xa4 kulttuuria esittelev\xc3\xa4 ulkomuseo.\n_START_SECTION_\nNarymin piirikunta\n_START_PARAGRAPH_\nVuonna 1932 perustettu Narymin piirikunta kuului L\xc3\xa4nsi-Siperian aluepiiriin. Sen keskuspaikkana toimi Kolpa\xc5\xa1evon taajama (vuodesta 1938 kaupunki). Piirikunta lakkautettiin vuonna 1944 ja siihen kuuluneet piirit liitettiin vasta perustettuun Tomskin alueeseen.'